Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А. Б. од Скопје, поднесена против Решение на Општина Петровец, по предметот Барање за пристап до информации од јавен карактер, на 10.02.2025 година, го донесе следното

**Р Е Ш Е Н И Е**

1. Жалбата изјавена од А. Б. од Скопје, поднесена против Решение на Општина Петровец бр.12-266/2 од 29.01.2025 година, заведена во Агенцијата под бр.08-4 на 31.01.2025 година, по предметот Барање за пристап до информации од јавен карактер, **СЕ УВАЖУВА.**
2. **СЕ ЗАДОЛЖУВА Имателот на информации да му ги достави бараните информации на Барателот на начин и во форма наведени во Барањето.**
3. **Решението на Имателот на информации бр.12-266/2 од 29.01.2025 година се поништува.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

А. Б., како што е наведено во Жалбата, на 28.11.2024 година поднел Барање за пристап до информации од јавен карактер до Општина Петровец, со кое побарал по е-маил да му се достави електронски запис од следните информации:

„Барам да бидам детално запознаен со приказ на целосна документација која се основ за издавање на решение за утврдување на правен статус на бесправен објект кое пак потоа е основ за издавање на имотен лист број 560 КО Блаце Петровец а објектите се на државна парцела 674 КО Блаце Петровец“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-4 на 08.01.2025 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-4 од 21.01.2025 година со кое **ЈА УВАЖИ и му наложи на Имателот на информации да постапува** согласно одредбите од Законот за слободен пристап до информации од јавен карактер.

Постапувајќи по Решението на Агенцијата, Имателот на информации на 30.01.2025 година до Агенцијата достави Решение со нивен бр.12-266/2 од 29.01.2025 година со кое Барањето на Барателот се одбива, заведено во Агенцијата под бр.08-4. Во Решението е наведено: „Барателот беше известен и контактиран дека е потребен продолжен рок за доставување на бараната информација поради зголемениот обем на работа наслжбите во месец Декември 2014. Понатаму, поради нејаснотиите од поднесеното барање, односно по утврдување дека можеби се работи за техничка грешка во наведените катастарски парцели, беше контактиран и вторпат, каде барањето се замоли да го доуреди поднесеното барање или да дојде до Општина Петровец лично да го прецизира или уреди барањето, за што барателот одби да стори истото. По проверка на бараните информации, се утврди дека се работи за информации за друго/трето физичко лице, и во документацијата која ја побара тука барателот видно е дека се содржани информации од туѓи лични податоци, како и дека и наведеното во барањето е јасно е дека се работи за управна постапка која е спроведена а нема никаква врска со информациите дадени од барателот, а постапката е водена за друго лице.“

Незадоволен од наведеното Решение, Барателот на информации на 31.01.2025 година до Агенцијата повторно достави Жалба заведена под бр.08-4 во која е наведено: “...На ден 14.01.2024 (доказ 2 во прилог) добив телефонски повик преставувајќи се како службено лице од Општина Петровец каде ми беше кажaно дека можам да направам само увид на лице место но не и да добијам електронски запис....(телефонски) ги известив дека инсистирам да бидам запознаен со информацијата на начин како што е тоа наведено во барањето, за да 2 дена подоцна ми испратат спротивна одлука односно одбиено решение. Наводите дека сум бил контактиран 2 пати па дури и повикан да го доуредам Барањето или дојдам до Општина Петровец на што јас сум одбил се целосно неточни...“

Агенцијата со електронски допис бр.08-4 од 31.01.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи, Решението на Имателот на информации го поништи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение одбива пристап до бараните информации без да се повикуван на исклучок од Законот за слободен пристап до информации од јавен карактер.

Агенцијата му укажува на Имателот на информации дека основ за одбивање на пристап до бараната информација согласно Законот за слободен пристап до информации од јавен карактер може да биде само членот 6 став 1 од истиот Закон, каде таксативно се наведени во кои случаји Имателот на информации може да одбие пристап до истите, со задолжителнo претходно спроведен Тест на штетност.

Согласно член 6 став 3 од Законот за слободен пристап до информации од јавен карактер по исклучок од ставот 1 на овој член имателот на информации ќе одобри пристап до информацијата по задолжително спроведениот тест на штетност со кој ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата, со прецизирање на штетните последици кои ќе настанат како резултат на објавување на информацијата.

Доколку, во бараната информација се содржани лични податоци може да се овозможи делумен пристап до бараната информации се применува член 6 став 4 од Законот за слободен пристап до информации од јавен карактер, во кој е наведено: ако документот или негов дел содржи инфомации од ставот 1 на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.

Што се однесува до наводите на оспореното Решение дека „По проверка на бараните информации, се утврди дека се работи за информации за друго/трето физичко лице, и во документацијата која ја побара тука барателот видно е дека се содржани информации од туѓи лични податоци, како и дека и наведеното во барањето е јасно е дека се работи за управна постапка“, Агенцијата му укажува на Имателот на информации дека бил должен да постапува согласно член 6 став 4 од Законот за слободен пристап до информации од јавен карактер, на начин како што е тоа побарано во Барањето за пристап до информации, а не да предлага телефонски да се изврши увид во бараната информација.

Што се однесува до наводите на оспореното Решение на Имателот на информации, во кое наведува дека го известил Барателот за продолжување на рокот поради обемноста на бараната информација и дека од истиот е побарано да се прецизира Барањето на Барателот, Агенцијата му укажува на Имателот на информации за следното:

Согласно член 22 став 1 и 2 од Законот за слободен пристап до информации од јавен карактер, во случај кога имател на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмалку до 30 дена од денот на приемот на барањето. Имателот на информации за продолжувањето на рокот од ставот (1) на овој член **е должен во електронска форма да го извести** барателот **веднаш, а најдоцна седум дена** од денот на приемот на барањето.

Согласно член 17 став 1 од истиот Закон, ако барањето е непотполно и поради тоа имателот на информацијата не може да постапува, тој ќе побара од барателот на информацијата **да го дополни барањето, со укажување на последиците** ако тоа не го направи. Барателот е должен да го дополни барањето во рок од три дена од денот на известувањето за потребата од дополнување на барањето, односно во рок од три дена од денот на приемот на известувањето за потребата од дополнување на барањето.

Во конкретниот случај, Имателот на информации не постапил согласно член 17 став 1 и член 22 став 1 и 2 од Законот за слободен пристап до информации од јавен карактер, ниту достави доказ до Агенцијата дека така е постапено.

Согласно член 16 став 4 од Законот за слободен пристап до информации од јавен карактер, во Барањето барателот е должен да ја наведе информацијата со која сака да се запознае и на каков начин сака да се запознае со содржината на бараната информација (увид, препис, фотокопија, електронски запис).

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.